SITUAŢII FINANCIARE PENTRU EXERCIŢIUL ÎNCHEIAT LA 31 DECEMBRIE 2009

CUPRINS

CONTURILE ANUALE

Raportul auditorului independent

Bilanţul la 31 decembrie 2009

Contul rezultatului economic pentru exerciţiul încheiat la 31 decembrie 2009

Tabelul fluxurilor de numerar pentru exerciţiul încheiat la 31 decembrie 2009

Situaţia modificărilor de capital pentru exerciţiul încheiat la 31 decembrie 2009

Politicile contabile şi notele la situaţiile financiare

Informaţii bugetare privind exerciţiul financiar 2009

Raportul de asigurare independent

Lucrările de construcţie a imobilului K3 au fost demarate în martie 2010. Prima tranşă de finanţare, în valoare de 55 de milioane de euro, a fost înscrisă în bugetul pentru 2009. O parte din această sumă a fost cheltuită în 2009, iar diferenţa este înscrisă la rubrica „Restant à liquider” (a se vedea punctul 5.2). Această diferenţă acoperă contracte cu societăţi de construcţie care urmau a fi semnate în 2010. În urma organizării unei licitaţii deschise, Curtea a semnat, la 15 iunie 2009, un contract de servicii cu un consorţiu, conform căruia acesta devine managerul de proiect pentru construcţia imobilului K3. Managerul de proiect are drept responsabilităţi, printre altele: obţinerea şi semnarea de contracte cu societăţile de construcţii în numele Curţii, monitorizarea execuţiei lucrărilor şi verificarea facturilor relevante înainte de efectuarea plăţilor. După verificarea facturilor şi ordonanţarea plăţii de către serviciile competente ale Curţii, managerul de proiect are responsabilitatea de a plăti societăţile de construcţie. În acest context, managerul de proiect îşi asumă angajamente financiare faţă de societăţile de construcţie. Pentru a compensa acest lucru, contractul dintre Curte şi managerul de proiect prevede obligaţia Curţii de a dispune de fonduri suficiente, în limita a ceea ce este disponibil în buget, pentru a acoperi obligaţiile de plată ale managerului de proiect faţă de societăţile de construcţie. În acest scop, Curtea a semnat un contract fiduciar cu o bancă locală şi deţine în acest mod fondurile puse la dispoziţie de autoritatea bugetară. Recurgerea la un contract fiduciar asigură totodată protecţia interesului financiar al Uniunii.

Raportul de asigurare independent

Către conducerea Curţii de Conturi Europene

Demersul nostru a constat în examinarea resurselor financiare alocate Curţii de Conturi Europene (denumită în continuare „Curtea”) de către Comisia Europeană, pentru a verifica dacă au fost utilizate în scopurile pentru care au fost destinate, precum şi în examinarea procedurilor de control instituite de ordonatorii de credite, pentru a verifica dacă acestea oferă garanţiile necesare pentru conformitatea operaţiunilor financiare cu normele şi reglementările în vigoare. Această examinare a vizat resursele financiare puse la dispoziţie şi utilizate pentru perioada 1 ianuarie 2009-31 decembrie 2009.

Ţinerea evidenţei contabile şi a înregistrărilor, precum şi instituirea şi menţinerea unor controale adecvate reprezintă responsabilitatea conducerii Curţii. Responsabilitatea noastră constă în formularea unei opinii în urma examinării pe care am desfăşurat-o.

Această examinare s-a desfăşurat în conformitate cu Standardul internaţional pentru misiunile de asigurare „Misiunile de asigurare, altele decât auditurile sau revizuirile informaţiilor financiare istorice” (Assurance Engagements other than Audits or Reviews of Historical Financial Information – ISAE 3000), astfel cum a fost adoptat de către Commission de Surveillance du Secteur Financier (Comisia de Supraveghere a Sectorului Financiar). Acest standard ne impune planificarea şi desfăşurarea examinării de aşa manieră încât să permită detectarea cu o asigurare rezonabilă a acelor cazuri de utilizare necorespunzătoare a resurselor care afectează în mod semnificativ contabilitatea Curţii. Activitatea noastră a constat în principal în examinarea, pe baza testelor pe eşantioane, a probelor care să ateste că:

— resursele alocate Curţii au fost utilizate în scopurile pentru care au fost destinate;

— procedurile de control instituite oferă garanţiile necesare pentru conformitatea operaţiunilor financiare cu normele şi reglementările în vigoare.

Criteriile pe care le-am aplicat pe parcursul examinării sunt reprezentate de următoarele norme şi reglementări:

— Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general (denumit în continuare „bugetul”) al Comunităţilor Europene (denumit în continuare „Regulamentul financiar”);

— Regulamentul (CE, Euratom) nr. 2342/2002 al Comisiei din 23 decembrie 2002 de stabilire a normelor de aplicare a Regulamentului (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităţilor Europene (denumit în continuare „Normele de aplicare”);

— Decizia nr. 36/2007 a Curţii de Conturi Europene privind normele interne de execuţie a bugetului, adoptată la 12 iulie şi la 19 iulie 2007. Aceste dispoziţii fac parte din procedurile instituite prin tratate sau prin acordurile încheiate în temeiul acestora, cu privire la procesul operaţional aferent execuţiei bugetului.

În special, au fost utilizate drept criterii următoarele norme interne:

— Articolul 7 – Semnături – Fiecare dintre părţile care au intervenit în elaborarea, controlul şi înregistrarea operaţiunilor de stabilire şi colectare a veniturilor sau de angajare a sumelor şi efectuare a plăţilor îşi va semna şi data intervenţia.

— Articolul 9 – Proiecte imobiliare – Înainte de aprobarea de către Curte a angajamentelor contractuale referitoare la un astfel de proiect, serviciul responsabil prezintă un document explicativ care să justifice compatibilitatea proiectului cu cadrul financiar.

— Articolul 16 – Efectuarea plăţilor – Contabilul execută ordinele de plată definite la articolul 80 din Regulamentul financiar după ce a verificat informaţiile obligatorii descrise la articolul 103 alineatul (1) şi la articolul 104 din Normele de aplicare.

— Articolul 23 alineatul (1) – Transferurile de credite – În conformitate cu articolul 21 din Regulamentul financiar, creditele se alocă unor destinaţii specifice pe titluri şi capitole; capitolele sunt subîmpărţite în articole şi posturi.

— Articolul 23 alineatul (2) – Transferurile de credite – Toate cererile de transfer trebuie să explice de ce creditele sunt insuficiente. Cererea de transfer se semnează de către directorul responsabil.

— Articolul 24 – Reportările de credite – Ordonatorul de credite responsabil întocmeşte un document care să indice soldul disponibil al angajamentelor; acest sold se ajustează în conturile bugetare ţinând seama de creditele care trebuie anulate şi indică creditele care trebuie reportate.

— Articolul 26 – Inventarul imobilizărilor – Inventarul imobilizărilor corporale se ţine într-o bază de date.

— Articolul 27 – Proceduri minime de gestiune şi de control intern – Procedurile de gestiune şi de control intern sunt elaborate de ordonatorii de credite, în conformitate cu standardele minime de control intern adoptate de Curte. Fiecare operaţiune bugetară este tratată de către persoana responsabilă de verificarea ex ante. În cazul în care constată că operaţiunea în cauză îndeplineşte cerinţele de la articolul 47 alineatul (3) din Normele de aplicare, persoana responsabilă de verificarea ex ante validează operaţiunea şi documentează validarea.

Considerăm că examinarea pe care am desfăşurat-o oferă o bază rezonabilă pentru opinia noastră.

Bazându-ne pe activitatea descrisă în prezentul raport, nu am sesizat nimic care să ne determine să credem că, sub toate aspectele semnificative şi potrivit criteriilor descrise anterior:

(a) resursele alocate Curţii nu au fost utilizate în scopurile pentru care au fost destinate;

(b) procedurile de control instituite nu oferă garanţiile necesare pentru conformitatea operaţiunilor financiare cu normele şi reglementările în vigoare.

Prezentul raport este prezentat exclusiv în scopul definit în primul paragraf şi în vederea informării dumneavoastră şi nu poate fi utilizat în niciun alt scop sau distribuit altor părţi, cu excepţia publicării sale în Jurnalul Oficial al Uniunii Europene.